## El Consell dona suport amb 60.000 euros a la Fundació de Patrimoni Industrial i Memòria Obrera del Port de Sagunt

*** El Ple autoritza un conveni per a col·laborar en la divulgació del patrimoni industrial valencià**

El Consell ha autoritzat un conveni de col·laboració entre la Conselleria d’Educació, Cultura, Universitats i Ocupació amb la Fundació de Patrimoni Industrial i Memòria Obrera del Port de Sagunt dotat amb 60.000 euros per a donar suport a l’activitat d’esta entitat durant 2025.

La finalitat d’este acord és contribuir al finançament dels gastos de funcionament i l’organització d’esta fundació, les activitats de la qual s’emmarquen en els objectius generals de la Generalitat de promoure la divulgació del patrimoni cultural valencià.

La Fundació de la Comunitat Valenciana de Patrimoni Industrial i Memòria Obrera del Port de Sagunt és una institució de caràcter cultural sense ànim de lucre l’objectiu del qual és fomentar la protecció, conservació i projecció social del patrimoni industrial en la Comunitat Valenciana i, en concret, de l’Alt Forn núm. 2 de la siderúrgica de Port de Sagunt, declarat bé d’interés cultural (BIC).

Per a fer-ho, la seua activitat està centrada a estudiar, conservar i difondre els coneixements, els records, els sons, els objectes materials, les imatges i qualsevol altre element relacionat amb les activitats d’origen siderúrgic que han tingut lloc a Sagunt en el segle XX.

La concessió directa de la subvenció a la fundació està plenament justificada atesa la singularitat del projecte cultural objecte de subvenció que aposta per la resignificació del patrimoni industrial a partir de l’ús de l’etnografia, així com per la salvaguarda i conservació de béns culturals tangibles i intangibles com és preservar la memòria obrera.

Fecha: 04/11/2025